MC เอาจริง ลุยเปิดสาขาใน-ตปท. อีกเพียบ
MC เดินหน้าขยายสาขาในประเทศเพิ่มอีก 40 สาขาในช่วงครึ่งปีหลังนี้ พร้อมลุยเปิดสาขาตปท. (เมียนมา-ลาว-เขมร) เพิ่มอีก 3 สาขา หวังดันรายได้เพิ่มเป็น 4-5% ในปี 61
17 ส.ค. 2559

นางนฤมล สิงหเสนี รองกรรมการผู้จัดการใหญ่ กลุ่มงานการเงินและสนับสนุนธุรกิจ บริษัท แม็คกรุ๊ป จำกัด (มหาชน) หรือ MC เปิดเผยว่า บริษัทยังคงมองโอกาสขยายสาขาในต่างประเทศอย่างต่อเนื่อง โดยเฉพาะในกลุ่มประเทศ CLMV ล่าสุดมีแผนจะเปิดอีก 3 สาขาในเมียนมา สปป.ลาว และกัมพูชา จากปัจจุบันมีสาขาทั้งสิ้น 23 สาขา โดยคาดหวังสัดส่วนรายได้จากต่างประเทศจะปรับเพิ่มขึ้นเป็น 4-5% ในปี 61 จากเดิมอยู่ที่ 1-2%
ขณะเดียวกัน บริษัทยังเดินหน้าขยายสาขาในประเทศเพิ่มอีก 40 สาขาในช่วงครึ่งปีหลังนี้ จากแผนทั้งปีตั้งเป้าขยายสาขา 50-55 สาขา ซึ่งปัจจุบันมีสาขาในประเทศทั้งสิ้น 834 สาขา อีกทั้งยังมีแผนขยายสาขาในปั๊มน้ำมัน ปตท.เพิ่มอีก 15-20 สาขา จากปัจจุบันมีอยู่ 15 สาขา ภายใต้งบลงทนทั้งปี 180-200 ล้านบาท
บริษัทยังคงเป้าหมายรายได้ปีนี้จะเติบโตได้ราว 15% จากปีก่อนที่มีรายได้ 3,957.67 ล้านบาท ตามการขยายสาขาเพิ่มขึ้น ขณะที่การดำเนินกลยุทธ์ ในปีนี้ยังคงเน้นบริหารช่องทางการขายอย่างมีประสิทธิภาพ ทั้งการเพิ่มจุดขาย การขยายพื้นที่จุดขายที่ทำรายได้ดี การปรับปรุงตกแต่งร้านให้ทันสมัย ตลอดจนปิดจุดขายที่มีรายได้ต่ำกว่าเกณฑ์
ครึ่งปีหลังนี้มองว่าไตรมาส 3/59 จะเข้าสู่ช่วงของโลว์ซีซั่นของธุรกิจ ซึ่งบริษัทก็จะมีการออกแคมเปญเพื่อกระตุ้นยอดขายอย่างต่อเนื่อง ผ่านทาง Free standing shop และช่องทางจำหน่ายสินค้าออนไลน์ www.mcshop.com โดยคาดแนวโน้มผลการดำเนินงานในไตรมาส 3/59 น่าจะทำได้ใกล้เคียงกับไตรมาสก่อนหน้า
นอกจากนี้ บริษัทยังเตรียมออกสินค้าใหม่ เพื่อรองรับการขายในช่วงไตรมาส 4/59 โดยจะเน้นสินค้าท่อนบนมากขึ้น เช่น เสื้อ หมวก เป็นต้น ซึ่งถือว่าเป็นที่นิยมอย่างมากในกลุ่มลูกค้า อีกทั้งจะนำสินค้าที่เป็นนวัตกรรม หรือมีมูลค่าสูง มาจำหน่าย เช่น เสื้อใส่สบาย มองว่าสินค้าดังกล่าวน่าจะดึงดูดลูกค้าได้เป็นอย่างดี